עמית ימין

עמית ימין (נולד ב-11 בדצמבר 1974) הוא קצין בצה"ל בדרגת תת-אלוף. שימש מפקד חיל הגנת הגבולות, מפקד חטיבת ביסלמ"ח, ראש תורת חי"ר וצנחנים במפקדת קחצ"ר ומפקד חטיבת עציון.

ביוגרפיה 
ימין נולד וגדל בנתניה. למד במכינת קשת יהודה במחזור ב'. התגייס לצה"ל בשנת 1993, והתנדב ליחידת מגלן. לאחר מסלול הכשרה שירת כלוחם ביחידה. בסיום קורס קציני חי"ר שב ליחידת מגלן ומונה למפקד צוות. לאחר מכן שירת כסגן מפקד פלגה, והשתתף בלחימה בדרום לבנון. בשנת 1997 מונה למפקד פלגה ביחידה. בשנת 1999 מונה לקצין אג"ם של יחידת מגלן. בשנת 2001 עבר לחטיבת הצנחנים שם מונה לסגן מפקד גדוד 101, ושימש בתפקיד בין היתר במבצע חומת מגן. בשנת 2003 מונה לקצין אג"ם של חטיבת הצנחנים. לאחר לימודים מונה בשנת 2006 למפקד מחזור בבא"ח צנחנים.

בשנת 2007 הועלה לדרגת סא"ל ומונה למפקד גדוד לביא, ושימש בתפקיד עד שנת 2009. בהמשך שימש כמפקד בא"ח כפיר בין השנים 2009–2011, לאחר מכן מונה לקצין אג"ם של אוגדת איו"ש, ושימש בתפקיד בין השנים 2011–2013. ב-14 ביולי 2013 הועלה לדרגת אל"ם ומונה למפקד חטיבת עציון, ושימש בתפקיד בין היתר במהלך מבצע שובו אחים בו היה שותף למציאתם של שלושת הנערים החטופים, בתפקיד זה שירת עד 30 באוגוסט 2015. בספטמבר 2015 מונה לראש תורת חי"ר וצנחנים במפקדת קצח"ר, ושימש בתפקיד עד יולי 2017. ב-15 באוגוסט 2017 מונה למפקד חטיבת ביסלמ"ח, ושירת בתפקיד זה עד 15 באוגוסט 2019. לאחר מכן היה חניך במכללה לביטחון לאומי במחזור מ"ז (2020-2019). בשנת 2020 מונה למדריך במכללה הבין-זרועית לפיקוד ולמטה ולמפקד הקתדרה במכללות הצבאיות. ב-8 באוקטובר 2020 הועלה לדרגת תא"ל וב-15 באוקטובר נכנס לתפקידו כמפקד חיל הגנת הגבולות, תפקיד אותו מילא עד 28 בספטמבר 2023.

חיים אישיים 
ימין מתגורר בכפר הרא"ה, נשוי לרעות ואב לשישה. בעל תואר ראשון בלוגיסטיקה וכלכלה מאוניברסיטת בר-אילן.

קישורים חיצוניים

הערות שוליים 

לוחמי יחידת מגלן
חיילי חטיבת הצנחנים
מפקדי גדודים בחטיבת כפיר
מפקדי חטיבת עציון
מפקדי חטיבת ביסלמ"ח
תתי-אלופים בצה"ל
בוגרי המכללה לביטחון לאומי
בוגרי אוניברסיטת בר-אילן
כפר הרא"ה: אישים
ישראלים שנולדו ב-1974